Oceane Atlàndeche

L**'oceane Atlàndeche** (abbreviazione ausate jndr'ô lèngagge comune: "Atlàndiche") jè 'u seconne oceane d'a Terre, de cui tène cchiù o mène 'u 20% d'a superficie. 'U nome de l'oceane, avène d'a mitologgije greche, segnefeche "mare de Atlànde".

## Descrizione
Quiste oceane tène 'nu bacine a forma de "S", ca se spànne jndr'â direzione nord-sud. Jè scucchiáte jndre doje vanne prengepále, l'Atlàndeche d'u Nord e l'Atlàndeche d'u Sud, da corrènde equatoriale acchijate a cchiù o mène 8° de latitudene nord. Jè delimitate ad ovest da 'u continènde americane (sije d'a vanne settendrionale ca da quèdde meridionale) e ad est da l'Europe e da l'Afriche (me doje de le mare 'nzeccate suve, 'u Mediterranee ed 'u Mar Gnure vagnane pure l'Asie). 

Comuneche cu l'oceane Pacifeche attraverse 'u Mare Glaciale Artiche a nord, e 'u Canale de Drake (jndr'â Terre d'u Fuèche) e Cápe Horn a sud. Ce 'stè pure 'na connessione quagghiate da l'omme 'mbrà lle doje oceane, 'u Canale de Panamá, ca se iacchije 'nzign'a ll'equatore, jndr'â ll'istme ca aunìsce le doje Americhe. A est comuneche cu l'oceane Indiane, attraverse 'u Cápe Agulhas, a 'u 20°E (e no da 'u Cápe de Bbuène Speranze cumme se penze comunemènde), me pure attraverse 'u canale artificiale de Suez.

L'Atlàndeche tène 'u 20% d'a superficie d'a Terre, e jè seconne sule a 'u Pacifeche cumme grannèzze. L'oceane propriamènde ditte tène 'na vanne de cchiù o mène 82.362.000 km² (auguale ad 8 vôte quèdde de l'Europe), ca arrive a 106.450.000&nbsp;km² ce se conziderane pure le mare 'nzeccate suve. Le terre occupate da 'u bacine idrografeche de l'Atlàndeche ammondane a quàtte vôte quèdde d'u Pacifeche o de ll'Indiane. 'U volume de l'oceane Atlàndeche jè de 323.600.000 km³, e de 354.700.000&nbsp;km³ conzideranne pure le mare 'nzeccate.

'A profunnetata medie (volume/grannèzze) de l'Atlàndeche jè de 3.926&nbsp;m, redotte a 3.332&nbsp;m ce se pigghiane 'ngonsiderazione le mare 'nzeccate. 'A profunnetata cchiù granne jè de 9.219&nbsp;m, raggiunde jndr'â ll'abisse Milwaukee, ca se iacchije jndr'ô Pertuse de Porto Rico, cirche 135 km a nord de l'isole de Porto Rico. 'A larijèzze de l'Atlàndeche cange 'mbrà 2.848&nbsp;km jndr'ô punde cchiù stritte, 'mbrà 'u Brasile e 'a Liberie, fine a 4.830&nbsp;km 'mbrà lle Statère Aunìte e l'Afriche settendrionale.

### Funne oceaneche
'A caratteristeche prengepále d'a topografije d'u funne oceaneche de l'Atlàndeche jè 'na granna catene de mundagne suttemarine, chiamate 'a Dorsale Medie Atlàndeche. Se spànne da 'u punde estreme nord, 'nzign'a ll'Islanne, fine a ll'estreme sud a 58° de latitudene, arrevanne a 'na larijèzze masseme de cchiù o mène 1.600&nbsp;km. Longhe 'a dorsale, jndr'â lle vanne d'a sommetate, se iacchije 'nu granne pertuse ca scorre p'a granna vanne d'a catene monduose. 'A profunnetata de le acque sus 'a dorsale jè spesse cchiù vasce de 2.700&nbsp;m, e 'nu munne de picche ièscene fôre da l'acque, ccrejànne de le isole. L'Atlàndeche d'u Sud tène pure otre doje restritte dorsale asismeche, 'a Catene de Walvis e 'a Catene de Rio Grande.

'A Dorsale medie atlàndeche scucchie l'oceane Atlàndeche jndre doje granne vanne, ca tènene 'na profunnetata combrese 'mbrà 3.000 e 5.500 metre. Dorsale trasversale, ca aunìscene le condinènde ad 'a Dorsale medie atlàndeche, scucchiane 'u funne oceaneche jndre 'nu munne de bacine. Quaccheddune de le cchiù granne sonde le bacine d'a Guiane, d'u Nord Americhe, de Cápe Verde e de le Canarie jndr'â ll'Atlàndeche d'u Nord, mendre jndre quidde d'u Sud se iacchijene le bacine de l'Angole, de l'Argendìne e d'u Brasile.

'U funne marine jè conziderate generlamènde cchiù o mène chiatte, pure ce non g'ammangane mundagne, pertuse e otre caratteristeche. Doje pertuse superane le 8.000 metre de profunnnetate. Le chiatteforme continendale, 'nzeccate a le terre emerse, costituiscone cchiù o mène l'11% d'u funne oceaneche. Inoltre, assaje formazione simile a canale scavate tagghianne quèste chiatteforme.

Le sedimènde depositate sus a 'u funne tènene assaje origgene deverse. 

Le deposite terrigene sonde comboste da piccele stuèzze de réne, fanghe e chianghe, ccrejàte da l'erosione de l'acque, d'u viènde e da l'attivetate vulcaneche d'a terreferme, e nnande trasportate da jume e chiogge verse 'u mare. Quiste materiale se iacchijene prengepalmènde:
* sus a lle chiatteforme continendale, addò sonde cchiù spesse 'nzign'a foce de le granne jume (cumme 'u delte d'u Niger);
* a lle péte de le scarpate continendale, addò se accumugghiane jndre granne0 conoide torbiditeca p'a fatije de le corrènde torbide ccrejàte da granne frane suttemarine o convogliate derettamènde da le foce de le jume attraverse canyon suttemarine (jè 'u case d'u Congo).
 
Le deposte pelaggece sonde ccrejàte da le stuèzze rumanènde de organisme ca vonne a funne quanne môrene (pòtente ccu jèssere silicee, cumme le radiolare e le diatomee, o calcaree, cumme le foraminifere). Coprene 'a cchiù granna vanne d'u funne marine, cu spessore ca vonne da 120 metre a cchiù de 3.000, c'ô spessore mineme 'ngorrispondenze d'a Dorsale. Le deposite autogeneche o autiggene sonde mesckulanze de minerale, cumme le nodule de manganese, ca se sonde ccrejàte pe' precipitazzione da le acque oceaneche 'mbarticolare condizione de chimisme e temberature. Sonde comune addò le otre tipologgije de sedimedazione non ge stonne.

### Caratteristeche de l'acque
'A salinetate de le acque de superficie jndr'â ll'oceane apìrte vèje da 33 a 37 stuèzze pe' mille, e cange c'a latitudene e le staggione. Pure ce le valore mineme de salinetate se iacchijene sule a nord de l'equatore, generalmènde le valore cchiù vasce se iacchijene a le ìrte latitudene, e 'nzign'a lle foce de granne jume ca fàcene trasère le lòre acque dôce jndr'â ll'oceane. Le masseme valore de salinetate se iacchijene 'ndorne ad 'a latitudene 25° nord. Le valore de salinetate superficiale sonde 'mbluenzate da l'evaporazione, da le precipitazzione, da l'apporte de acque dôce de le jume e, jndr'â lle vanne cchiù fridde, d'ô squagghiamènde de le ghiacce.

'A temberature de le acque superficiale cange c'a latitudene, cu le corrènde, le staggione e 'a distribuzzione de energije solare. Longhe l'Oceane, cange da mène de 2 grade cendigrade jndr'â lle reggione pulare fine a 29&nbsp;°C a l'equatore. Jndr'â lle medie latitudene, 'a temberature jè 'ndermedie, me suggette a granne cangiaminde (fine a 7 o 8&nbsp;°C). A cause de le vasce temberature, 'a superficie jè normalmènde cupìrte de ghiacce jndr'ô mare d'u Labrador, jndr'ô Stritte de Danemarche e jndr'ô mar Baltiche da ottommre a sciùgne.

L'oceane Atlàndeche conziste de quàtte prengepále masse d'acque. Le acque cendrale de ll'Atlàndeche d'u Nord e d'u Sud costituiscone le acque superficiale. L'acque 'ndermedie sub-antarteche se spànne a le profunnetate de 1.000&nbsp;m. L'acque profunne d'u Nord Atlàndeche raggiunge 'a profunnetata de 4.000&nbsp;m. L'acque antarteche de funne occupe le bacine oceaneche a profunnetate cchiù granne de 4.000&nbsp;m.

A cause d'a forze de Coriolis, l'acque d'u Nord Atlàndeche circole 'n'senze orarije, mendre l'acque d'u Sud Atàndeche circole 'n'senze andiorarije. Le maree de l'Oceane sonde semidiurne, cioè combrennene doje ìrte maree jndr'â ll'arche de le 24 ore. Le maree sonde 'nu junele ca se môve da sud a nord. A latitudene cchiù ìrte de 40°, se iacchije pure 'na oscillazione est-ovest.

## Ambiende - prubblème de ôsce a die
Ce sonde assaje specie marine 'mberichele, 'mbrà cui le mande, le lione marine, le celóne, le balene e le foche. Le rezze a strasceche honne fatte addevendà cchiù veloce 'u decline de le reserve de pesche, e sonde suggette de granne uerre 'ndernazionale. 'Nguinamènde da fogne a 'u larije de le Statère Aunìte, d'u sud d'u Brasile e de l'Argendine. 'Nguinamènde da petrolie jndr'ô mare Caraibeche, jndr'ô Gurfe d'u Messeche, e jndr'ô mare d'u Nord. 'Nguinamènde da fogne e 'ndustrie jndr'ô mar Baltiche e mare d'u Nord.

## Sciugrafije - note
Punde critece sonde 'ô Stritte de Gibilterre e 'a trasùte a 'u Canale de Panamá. Le stritte 'mbortande cundane pure 'ô Stritte de Dover, 'ô Stritte d'a Floride, 'u Passagge de Mona e 'u Canale Sopraviènde. Duranne 'a uerre fridde, 'u passagge de Groenlandie-Islanne-Regne Aunìte (GIUK) jève 'nu prubblème strateggeche de granne 'mbortanze, e 'u funnale fù ienchijte de idrofone pe' rilevà 'u movimènde de le suttemarine sovieteche.

## Puèrte
Anversa (Bèlge ), Amburghe (Germanie ), Casablanca (Marocche ), Colon (Panamá ), Copenaghen (Danemarche ), Cork (Irlanne ), Dakar (Senegal ), Danziche (Pulonie ), Gdynia (Pulonie ), Kolobrzeg (Pulonie ), Stettine (Pulonie ), Świnoujście (Pulonie ), Ustka (Pulonie ), Halifax (Canada ), Helsinki (Finlandie ), Las Palmas (isole Canarie ), Le Havre (Frange ), Lagos (Nigerie ), Lisbone (Purtugalle ), Liverpool (Regne Aunìte ), Londre (Regne Aunìte ), Montevideo (Uruguay ), Montreal (Canada ), Murmansk (Russie ), New Orleans (Statère Aunìte ), Nuève York (Statère Aunìte ), Newport News (Statère Aunìte ), Oslo (Norvegggie ), Punde Arenas, (Cile ), Puerto Williams, (Cile ), Rio de Janeiro (Brasile ), Rotterdam (Pajèsere Vasce ), San Pitreburghe (Russie ), Southampton (Regne Aunìte ), Stoccolme (Svezzie )

## Note


## Otre pruggette